ቢሮው በ126 ነጋዴዎች ላይ እርምጃ መውሰዱን አስታወቀ   •    በሽንኩርት ላይ የሚታየው የዋጋ ንረት የምርት እጥረት ችግር መሆኑ ተጠቁሟል
 አዲስ አበባ:- የአዲስ አበባ ከተማ አስተዳደር ንግድና ኢንዱስትሪ ልማት ቢሮ በአትክልትና ፍራፍሬ ምርቶች ላይ ምክንያታዊ ያልሆነ የዋጋ ጭማሪ ባደረጉ 126 ነጋዴዎች ላይ እርምጃ መውሰዱን አስታወቀ። 
በቢሮው የህዝብ ግንኙነት ኃላፊ አቶ ዳንኤል ሚኢሳ በተለይ ለአዲስ ዘመን ጋዜጣ እንደገለጹት፤ በአትክልት እና ፍራፍሬ ንግድ ላይ የተሰማሩ ነጋዴዎች የአትክልት ተራ ዋጋን ታሳቢ አድርገው ለማህበረሰቡ ተደራሽ እንዲያደርጉ ከሳምንት በፊት ማሳሰቢያ የተሰጠ ቢሆንም፤ የተሰጠውን ማሳሰቢያ ወደ ጎን በመተው ምክንያታዊ ያልሆነ የዋጋ ጭማሪ ባደረጉ 126 ነጋዴዎች ላይ እርምጃ ተወስዷል። 
እንደ ኃላፊው ማብራሪያ፤ የኮሮና ቫይረስ በአገሪቱ መከሰቱ ይፋ በተደረገበት ማግስት ጀምሮ በሁሉም ምርትና አገልግሎቶች ላይ በሚባል መልኩ ምክንያታዊ ያልሆነ የዋጋ ጭማሪና ሰው ሰራሽ የምርት እጥረት ተከስቶ ነበር፤ ጤናማ ያልሆነ የግብይት ስርዓት ለማስተካከልና በኮቪድ 19 ሳቢያ የተከሰተውን ያልተገባ የዋጋ ጭማሪና ሰው ሰራሽ የምርት እጥረት በመቆጣጠር በከተማዋ የግብይት ስርዓቱ ጤናማ እንዲሆን የሚሰራ ግብረ ኃይል ከከተማ እስከወረዳ ድረስ ተዋቅሮ ከመጋቢት ስድስት ቀን 2012 ዓ.ም ጀምሮ ወደ ስራ ገብቷል። 
ግብረ ኃይሉ ከተጠቀሰው ቀን ጀምሮ ባደረገው ቁጥጥርና ክትትል በከተማዋ በምርትና አገልግሎት ላይ ተስተውሎ የነበረውን ምክንያታዊ ያልሆነ የዋጋ ጭማሪና ሰው ሰራሽ የምርት እጥረት ሙሉ ለሙሉ ከማስተካከሉ ባለፈ፤ ምክንያታዊ ያልሆነ የዋጋ ጭማሪ ባደረጉ፣ ሰው ሰራሽ የምርት እጥረት በፈጠሩ፣ ባዕድ ነገሮችን ከምግብ ጋር በቀላቀሉ በአጠቃላይ የንግድ ደንብና አዋጁን በተላለፉ ከስድስት ሺ 500 በላይ የንግድ ተቋማት ላይ እርምጃ መውሰዱን ኃላፊው ገልጸዋል። 
እርምጃ ከተወሰደባቸው ውስጥ አራት ሺ የሚጠጉ ነጋዴዎች ጥፋታቸውን አምነው ዳግም በዚህ አይነት እኩይ ተግባር ላይ እንደማይሳተፉ ውል ገብተው በፊርማቸው በማረጋገጣቸው በአስተዳደራዊ ውሳኔ ወደ ንግድ ስርዓቱ እንዲመለሱ ተደርጎ ስራቸውን በአግባቡ እየሰሩ ሲሆን፤ 132 የንግድ ተቋማት በህግ እንዲጠየቁ መደረጉን ኃላፊው ተናግረዋል። 
ኃላፊው እንደገለጹት፤ ክስ ከተመሰረተባቸው ውስጥ 37 ነጋዴዎች በእስራት ሲቀጡ፤ 10 ነጋዴዎች እስከ ሶስት ሺ ብር በሚደርስ የገንዘብ መቀጮ መቀጣታቸውን ጠቁመው፤ 29 የሚደርሱ ነጋዴዎች ጥፋታቸውን አምነው ለመታረም ቃል በመግባታቸው ማስጠንቀቂያ ተሰጥቷቸው በአስተዳደራዊ ውሳኔ ወደ ስራ የተመለሱ ሲሆን፤ቀሪዎቹን በህግ ተጠያቂ ለማድረግ መረጃ በማደራጀት ክስ እየተመሰረተባቸው ይገኛል ብለዋል። 
እንደ ኃላፊው ማብራሪያ አንዳንድ የንግድ ተቋማት በተለይ በአትክልትና ፍራፍሬ ንግድ ላይ የተሰማሩ ነጋዴዎች ከአትክልት ተራ ዋጋ በላይ እጅግ በተጋነነ ዋጋ ምርቶቹን በመሸጥ ላይ ስለተገኙ ቢሮው ባደረገው ክትትልና ቁጥጥር ለማረጋገጥ ችሏል፤ ቢሮው ነጋዴው ምርቶቹን በአትክልት ተራ የሚሸጡበትን ዋጋ መሰረት አድርጎ ዋጋውን አስተካክሎ ለማህበረሰቡ ተደራሽ በማያደርጉ ነጋዴዎች ላይ አስፈላጊውን ክትትልና ቁጥጥር በማድረግ ህጋዊ እርምጃ እንደሚወስድ ከሳምንት በፊት ማሳሰቡ ይታወሳል ። 
በተያያዘ ዜና በኮሮና ቫይረስ ምክንያት ድንበር በመዘጋቱ ከሱዳን የሚገባው ሽንኩርት ባለመግባቱና በአገር ውስጥ የምርት እጥረት በመኖሩ የሽንኩርት ዋጋ መጨመሩን የቢሮው የህዝብ ግንኙነት ኃላፊ አቶ ዳንኤል ሚኢሳ ጠቁመዋል፤ 
እንደ ኃላፊው ማብራሪያ እጥረቱን ለመቅረፍ ከባለድርሻ አካላት ጋር እየተሰራ ሲሆን፤ የምርት አቅርቦቱ ሲስተካከል ወደ ነበረበት ዋጋ የማስመለስ ስራ ይካሄዳል። ነገር ግን በሌሎቹ አትክልትና ፍራፍሬዎች ላይ ምንም አይነት የምርት እጥረት ስለሌለ ያልተገባ የዋጋ ጭማሪ በሚያደርጉ ነጋዴዎች ላይ እርምጃው ተጠናክሮ የሚቀጥል ይሆናል ።አዲስ ዘመን ሰኔ 3/2012ሶሎሞን በየነ